  Виталий Пронин Аслэсьтыз ужзэ мытӥз фин-угор калыкъёслэн лулчеберетсылы сӥзем 5-тӥез калыккуспо «Палэзян» фестиваль. Шаерамы вуизы Марий Элысь, Комиысь, Эстониысь, Венгриысь эктӥсь-кырӟасьёс. Толон Эшъяськон юртын «Балаганчик» нылпи театр «Сотворение земли удмуртской» спектакль возьматӥз. Со пуктэмын тодмо этнографлэн, история наукаосъя докторлэн В. Владыкинлэн поэмаезъя. Озьы ик та нуналэ Эшъяськон юртын усьтӥськиз Искусствоосъя элькун школаысь пиналъёслэн ужъёсынызы адӟытон, нимысьтыз сэрег висъямын егит суредаськисьлэн Екатерина Мензариповалэн шаржъёсызлы. Екатерина Мензариповалэн шаржъёсыз.Нимысьтыз вераны кулэ: фестиваль улсын ортчиз  «Шундыкар» лагерьысь литература отрядысь нылпиослэн кылбуръёсынызы «Кылбурныл» бичетэн тодматскон ӝыт. Озьыен, фестивальлэн нырысетӥ нуналаз ик шӧдскиз, «Палэзян» фестиваль егитъёслы но тунсыко луыны турттэ шуыса. «Кылбурныл» бичетъёс.Фестиваль фин-угор калыкъёслэсь кусыпъёссэс юнматэ. Озьы фестивале вуэм фин-угор ансамбльёс удмурт гуртъёсы поталозы. Туннэ, кылсярысь, соос куное кошкизы Кияса ёросысь Уддяди гуртысь «Инвожо» но Уськыр пор гуртысь «Канда кава" ансамбльёс доры. Ӵуказе Эстониысь сетуослэн ансамбльзы вуылоз Брангуртысь песянайёс доры, нош 16-тӥ коньывуонэ Венгриысь эктӥсь-кырӟасьёс поталозы Глазов ёросэ. 16-тӥ коньывуонэ Венгриысь"Юхош" ансамбль поталоз Глазов ёросэ."УД"  